Autopsia

Da Flurin Spescha

Uschia ves ins cler e bain co che la persuna ha 
vivì, di il patolog. Qua, vesas, e là - mussaments 
clers e nets: alcohol, nicotin, colesterin - tge 
che ti vuls.

Sch’el avess savì quai avant, avess el pudì 
midar la vita avant che murir, di l’assistent cun 
vusch malsegira.

Tals tagls faschain per regla pir suenter la vita, 
respunda il patolog, taglia vinavant ed agiunscha
sut vusch: d'insatge stuain gea er nus viver.

Ed insumma, manegia el, entant ch'il cuntè da 
secziun s'avischina al lom, insatge duai ins er 
emprender suenter la mort.

E l'olma? dumonda l'assistent, sco sch'el avess sbaglià local.

L'olma? Lezza taglian auters si, respunda il 
patolog, va cun il cuntè amez atras il cor e di: 
quel ha fladà mo a mesas.